Euroopa Parlamendi resolutsioon,

5. mai 2010,

tähelepanekutega, mis on Euroopa Ülesehitusameti 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Ülesehitusameti 2008. aasta lõplikku raamatupidamise aastaaruannet;

võttes arvesse kontrollikoja aruannet Euroopa Ülesehitusameti eelarveaasta 2008 raamatupidamise aastaaruande kohta koos ameti vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 5. detsembri 2000. aasta määrust (EÜ) nr 2667/2000 Euroopa Ülesehitusameti kohta, [3] eriti selle artiklit 8;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit (A7-0072/2010),

A. arvestades, et kontrollikoda märkis, et ta sai piisava kindluse 2008. aasta raamatupidamise aastaaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 23. aprillil 2009. aastal heakskiidu Euroopa Ülesehitusameti direktori tegevusele ameti 2007. aasta eelarve täitmisel [5] ning heakskiidu andmise otsusele lisatud resolutsioonis märkis muu hulgas, et kontrollikoda tuvastas 2007. aastat käsitlevas aruandes seoses ameti ülesannete delegatsioonidele üleminemisega kolm potentsiaalset riski:

a) tulenevalt ameti tegevuse mitmeaastasusest jäi osa eelarveassigneeringuid (453 miljonit eurot) kasutamata ning nimetatud maksed tuleb teha pärast 2008. aastat, mis on ühtlasi ameti viimane tegevusaasta;

b) komisjoni 11. juuni 2008. aasta selgitav teade toimikute üleandmise kohta ei hõlma ameti bilansi kõiki kirjeid;

c) komisjon oleks pidanud ameti mandaadi lõppedes võtma ühtlasi üle 31. detsembri 2007. aasta seisuga bilansis näidatud 180 miljoni euro suuruse kogunenud ülejäägi ja selle haldamise,

1. võtab teadmiseks, et komisjoni ja Euroopa Ülesehitusameti vahelises 17. detsembri 2008. aasta vastastikuse mõistmise memorandumis on sätestatud, et pärast 31. detsembrit 2008 lähevad ameti ülejäänud varad komisjoni valdusse;

Eelarve haldamine ja finantsjuhtimine

2. võtab teadmiseks kontrollikoja märkuse, mille kohaselt ei olnud antud juhul täidetud ükski rahvusvahelisele organisatsioonile 1399132 euro (st 0,31 % ettenähtud tegevuseelarvest) suuruse otsese toetuse andmiseks vajalikest ametlikest tingimustest;

3. rõhutab, et kontrollikoja auditeeritud viit piiriülese koostöö projekti (kogumaksumus 528000 eurot, st 0,12 % ettenähtud tegevuseelarvest) ei tunnistatud asjakohasteks, kuna ameti ja komisjoni delegatsiooni esindajatest koosnev hindamiskomitee ei olnud arvesse võtnud kohalike hindajate tuvastatud probleeme; võtab sellest hoolimata teadmiseks ameti vastuse, milles ta kaitseb end argumendiga, et vastavalt kehtivatele eeskirjadele ei ole hindajate arvamus hindamiskomisjoni suhtes siiani siduv;

4. nõuab seoses Euroopa Ülesehitusameti tegevuse lõpetamisega Kosovos kasutatud vahendite hindamist, kusjuures tähelepanu tuleb pöörata sellele, kas nende vahendite kasutamine aitas luua toimivaid ja püsivaid struktuure õigus- ja haldussüsteemis;

5. peab kahetsusväärseks, et tõhusalt töötanud ameti tegevus lõpetati ja varade valitsemine anti üle delegatsioonidele; nõuab, et komisjon koostaks aruande, milles näidatakse, kui palju suurendati seoses ameti ülesannete ülevõtmisega delegatsioonide isikkoosseisu; palub komisjonil anda põhjalik ja täielik selgitus selle kohta, kas ametilt delegatsioonidele üle antud vahenditest anti eelarvetoetust;

6. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [6].

[1] ELT C 304, 15.12.2009, lk 43.

[2] EÜT L 248, 16.9.2002, lk 1.

[3] EÜT L 306, 7.12.2000, lk 7.

[4] EÜT L 357, 31.12.2002, lk 72.

[5] ELT L 255, 26.9.2009, lk 176.

[6] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------